Kansainvälisen Atlantin tonnikalojen suojelua koskevan yleissopimuksen sopimusvaltioiden täysivaltaisten edustajien konferenssin päätösasiakirjaan liittyvä pöytäkirja, Pariisissa, 9-10 heinäkuuta 1984



Virallinen lehti nro L 162 , 18/06/1986 s. 0041 - 0041

Suomenk. erityispainos Alue 11 Nide 11 s. 0269

Ruotsink. erityispainos Alue 11 Nide 11 s. 0269



Kansainvälisen Atlantin tonnikalojen suojelua koskevan yleissopimuksen sopimusvaltioiden täysivaltaisten edustajien konferenssin päätösasiakirjaan liittyvä PÖYTÄKIRJA, Pariisissa, 9-10 heinäkuuta 1984 I. Muutetaan kansainvälisen Atlantin tonnikalojen suojelua koskevan yleissopimuksen 14, 15 ja 16 artiklaa seuraavasti: 14 artikla 1. Tämä yleissopimus on avoinna kaikkien Yhdistyneiden Kansakuntien tai sen erityisjärjestön jäsenenä olevien valtioiden hallitusten allekirjoitettavaksi. Tällainen hallitus, joka ei ole allekirjoittanut yleissopimusta, voi milloin tahansa liittyä siihen. 2. Tämä yleissopimus on ratifioitava tai hyväksyttävä allekirjoittajavaltioissa niiden valtiosääntöjen mukaisesti. Ratifioimis-, hyväksymis- tai liittymiskirjat talletetaan Yhdistyneiden Kansakuntien elintarvike- ja maatalousjärjestön johtajan huostaan. 3. Tämä yleissopimus tulee voimaan, kun seitsemän hallitusta on tallettanut ratifioimis-, hyväksymis- tai liittymiskirjat; jokaisen hallituksen osalta, joka tallettaa ratifioimis-, hyväksymis- tai liittymiskirjat tämän jälkeen, se tulee voimaan tallettamispäivänä. 4. Tämä yleissopimus on avoinna minkä tahansa sellaisen hallitusten välisen taloudellisen yhdentymisjärjestön allekirjoitusta tai liittymistä varten, jolle sen jäsenvaltiot ovat siirtäneet toimivallan yleissopimuksen soveltamisalaan kuuluvissa asioissa, näitä asioita koskevat sopimukset mukaan lukien. 5. Edellä 4 kohdassa tarkoitettu järjestö tulee heti tallennettuaan virallisen vahvistuskirjansa tai liittymiskirjansa sopimuspuoleksi, jolla on yleissopimuksen määräysten perusteella samat oikeudet ja velvollisuudet kuin muilla sopimuspuolilla. Yleissopimuksen viittaus käsitteeseen "valtio" 9 artiklan 3 kohdassa ja käsitteeseen "hallitus" johdannossa ja 13 artiklan 1 kohdassa on tulkittava tämän mukaisesti. 6. Heti 4 kohdassa tarkoitetun järjestön tultua tämän yleissopimuksen sopimuspuoleksi kyseisen järjestön jäsenvaltiot ja siihen tulevaisuudessa liittyvät valtiot lakkaavat olemasta yleissopimuksen sopimuspuolia; niiden on tätä varten toimitettava kirjallinen ilmoitus Yhdistyneiden Kansakuntien elintarvike- ja maatalousjärjestön johtajalle. 15 artikla Yhdistyneiden Kansakuntien elintarvike- ja maatalousjärjestön johtaja antaa kaikille 14 artiklan 1 kohdassa tarkoitetuille hallituksille ja kaikille saman artiklan 4 kohdassa tarkoitetuille järjestöille tiedon ratifioimis-, hyväksymis-, tai liittymiskirjojen tallettamisesta, tämän yleissopimuksen voimaantulosta, muutosehdotuksista, muutosten vastaanottoilmoituksista, muutosten voimaantulosta ja irtisanomisilmoituksista. 16 artikla Tämän yleissopimuksen alkuperäiskappale talletetaan Yhdistyneiden Kansakuntien elintarvike- ja maatalousjärjestön johtajan huostaan, joka lähettää oikeaksi todistetut jäljennökset 14 artiklan 1 kohdassa tarkoitetuille hallituksille ja saman artiklan 4 kohdassa tarkoitetuille järjestöille. II. Tämän pöytäkirjan alkuperäiskappale, jonka englannin-, espanjan- ja ranskankieliset tekstit ovat kaikki yhtä todistusvoimaisia, on talletettu Yhdistyneiden Kansakuntien elintarvike- ja maatalousjärjestön johtajan huostaan. Se on avoinna allekirjoitettavaksi Roomassa 10 päivään syyskuuta 1984 saakka. Kansainvälisen Atlantin tonnikalojen suojelua koskevan yleissopimuksen sopimuspuolet, jotka eivät ole allekirjoittaneet pöytäkirjaa kyseiseen päivämäärään mennessä, voivat kuitenkin tallettaa hyväksymiskirjansa minä tahansa ajankohtana. Yhdistyneiden Kansakuntien elintarvike- ja maatalousjärjestön johtaja lähettää oikeaksi todistetun jäljennöksen tästä pöytäkirjasta kaikille Kansainvälisen Atlantin tonnikalojen suojelua koskevan yleissopimuksen sopimuspuolille. III. Tämä pöytäkirja tulee voimaan silloin, kun kaikki sopimuspuolet ovat tallettaneet hyväksymis- tai ratifioimiskirjansa Yhdistyneiden Kansakuntien elintarvike- ja maatalousjärjestön johtajan huostaan. Tätä varten sovelletaan Kansainvälisen Atlantin tonnikalojen suojelua koskevan yleissopimuksen 13 artiklan 1 kohdan viimeisen virkkeen määräyksiä soveltuvin osin. Voimaantulopäivä on kolmaskymmenes päivä siitä, kun viimeinen asiakirja on talletettu. Tehty Pariisissa 10 päivänä heinäkuuta 1984.